User:AzLove87/sandbox5

Udruženje Okvir je LGBT*IQA udruženje koje se zalaže za promociju i zaštitu kulture, identiteta i ljudskih prava lezbejki, gej, biseksualnih, trans*, interseks, kvir i aseksualnih osoba u BiH.

Osnivanje i djelovanje
Udruženje Okvir je registrovano kao nevladina organizacija u junu 2011. godine u Sarajevu, Bosna i Hercegovina. Struktura udruženja je ne-hijerarhijska, dakle, svi zadaci unutar Udruženja Okvir se raspoređuju po (van)projektnim temama kao i afinitetima osoba unutar organizacije. Okvir se sastoji od radnog tima kojeg čini uži krug osoba, vanjskih saradnika tj. osoba koje parcijalno obavljaju projektne ili vanprojektne aktivnosti i trećeg kruga šire LGBT*IQA zajednice.

Ciljevi
Udruženje Okvir svoj rad temelji na povećanju vidljivosti LGBT*IQA zajednice u BiH, aktivizmu u javnom prostoru, prevenciji fizičkog i psihičkog nasilja te stigmatizacije nad LGBT*IQA zajednicom putem edukacija kao i na izgradnji kapaciteta zajednice, umrežavanju i povezivanju LGBT*IQA aktivista i aktivistkinja.

Podrška
Udruženje Okvir je za svoj dosadašnji rad i realizaciju aktivnosti dobivalo finansijsku podršku od nekoliko stranih lezbejskih, feminističkih i ljudskopravaških organizacija, kao i nekoliko stranih ambasada, pojedinki i pojedinaca: Global Fund For Women, Astraea Lesbian Fondation for Justice, Fondation Rainbow Solidarite, Ambasada kraljevine Holandije, Ambasada kraljevine Norveške, Heart and Hand Fund, Frontline Defenders, Urgent Action Fund for Women's Human Rights, Kvinna till Kvinna, World Association for Christian Cominication, OAK Foundation, Shuttleworth Foundation, Lush Fresh Handmade Cosmetics.

Projektne aktivnosti
Prvi zvanični projekat Udruženja Okvir podržanog od strane Ambasade kraljevine Holandije u Sarajevu bio je kreiranje web stranice, sigurnog virtualnog prostora za LGBT*IQA osobe na kojoj bi se postavljao sadržaj koji se tiče LGBT*IQA tematike iz BiH i regije. "Sigurni dnevni boravak" je projekat podržan od strane ambasade Sjedinjenih Američkih Država u Bosni i Hercegovini koji je trajao od juna 2012. do septembra 2013. godine i sadržavao je 8 edukativnih i 35 kreativnih radionica na temu LGBT*IQA identiteta, kulture i aktivizma. Projekat je imao za cilj da pruži siguran prostor LGBT*IQA osobama u BiH da pokažu svoje talente te također da bude mjesto gdje bi jedni/e drugima bili/e podrška. Udruženje Okvir je u junu 2013. godine u saradnji sa organizacijom One World See Platform u okviru projekta Participate 2015. realizovalo radionice kreiranja digitalnih priča putem kojih su LGBT*IQA aktivisti i aktivistkinje pričali/e priče o ličnim i političkim stavovima. Iz ovog projekta su nastala dva kratka dokumentarna filma „Queer Re:act“ o kvir aktivizmu u BiH i „S ljubavlju vaša djeca“ u kojem su LGBT*IQA osobe dijelile svoje priče o odnosima s roditeljima/kama i biranim porodicama. Film "S ljubavlju vaša djeca" je 2014. godine bio uvršten u selekciju Međunarodnog festivala kvir filma Merlinka.

U partnerstvu sa Fondacijom Kvinna till Kvinna Okvir je u septembru 2013. godine započeo projekat SOS linija i treninizi treninzi psihološke podrške za LBTQ žene u trajanju od jedne godine. Realizovana su tri treninga koja su se ticala uspostavljanja psihološke podrške lezbejkama, biseksualnim, trans* i kvir ženama i osobama u Bosni i Hercegovini. Također su organizovana savjetovanja učesnica sa trenericama i nastao je i DVD sa osnovnim materijalima psihološke podrške i psihološkog rada. Udruženje Okvir je u partnerstvu sa Astraea- Lezbejska Fondacija za Pravdu nastavilo sa pružanjem psihološkog savjetovanja za LGBT*IQA osobe koje se od 2014. do 2017. obavljalo dva puta sedmično u prostorijama Udruženja Okvir.

U oktobru 2015. godine Udruženje Okvir započinje realizaciju projekata „Kroz okvire : Ka javnom prostoru transformacije i slobode“, koji je bio podržan od strane ambasade Kraljevine Norveške u Sarajevu. Projekat se sastojao od radionica forum teatra, dokumentarnog filma, brošure, vizualnog identiteta kao i predstave koja je predstavljala finalni proizvod petomjesečnog rada i koja je premijerno izvedena u februaru 2016. u Art Kino Kriterion u Sarajevu. U septembru 2016. Udruženje Okvir je realizovalo trodnevne radionce pravljenja digitalnih priča na temu „Sloboda na moj način“. Digitalne priče LGBT*IQA osoba predstavljene su na obilježavanju Coming Out dana 11. oktobra 2016.

Udruženje Okvir je u oktobru 2016. godine započelo rad na incijativi Kvir arhiv kojoj je svrha da istražuje, dokumentira i čini vidljivim lične priče, sjećanja i djela tj. historijske narative i kontra-narative vezane za sigurnost, rod i seksualnost LGBT*IQA osoba i aktivistkinja/a u toku rata i tranzicionog perioda, od 1990-ih do danas. Kvir arhiv inicijativu čini dokumentarni film o LGBTIQA aktivistima i aktivistkinjama, feministkinjama iz BiH, Srbije, Crne Gore, Hrvatske i Slovenije, njihove priče i iskustva o vidljivosti, solidarnosti i povezivanju od 80-ih godina do danas, te lične audio priče LGBTIQA osoba o njihovim iskustvima i načinima preživljavanja i življenja u predratnom, ratnom i postratnom periodu u Bosni i Hercegovini. Snimljeno je 17 intervjua sa LGBT*IQA aktivistkinjama i aktivistima, feministkinjama od čega je 12 intervjua uvršteno u dokumentarni film Crveni vez koji govori o solidarnostI LGBT*IQA aktivista i aktivistkinja kao i feministkinja u regiji, njihovom zajedničkom otporu ratu, građenju veza i djelovanju unutar feminističkih i antimilitarističkih pokreta.

Krajem 2016.godine Udruženje Okvir je u saradnji sa Tuzlanskom alijansom nezavisnih kvir aktivistkinja i uz podršku Lush Love Fund-a napravilo prvi kvir kalendar „Za ljubav i slobodu“ za 2017. godinu. Ovim kalendarom članovi i članice Udruženja Okvir kao su željele/i predstaviti razne identitete iz zajednice, doprinijeti i predstavit rad kvir umjetnika i umjetnica te promovisat kvir kulturu. Cilj ovog projekta je također bio i uključivanje LGBT*IQA zajednice u proces učenja o fotografiji i video produkciji.

Vanprojektne aktivnosti
Pored projektnih, Udruženje Okvir je također u periodu svog djelovanja i rada realiziralo i niz vanprojektnih aktivnosti poput raznih tematskih partija s ciljem socijalizacije LGBT*IQA zajednice u BiH, akcija prikupljanja finansijskih sredstava uz solidarnu pomoć aktivista i aktivistkinja. Udruženje Okvir također od 2012. svake godine učestvuje u obilježavanju Međunarodnog dana borbe protiv homofobije, transfobije i bifobije na način da organizuju razne radionice,  ulične akcije, predavanja, performanse, čitanja poezije, izložbe i sl. 2012. godine aktivisti i aktivistkinje Udruženja Okvir su ispred Katedrale u Sarajevu izvele/i performans „Transinformiši se „ koji je predstavljao stigmatizaciju koja je sveprisutna u bosanskohercegovačkom društvu. Iste godine aktivisti i aktivistkinje Okvira su u znak solidarnosti povodom organizovanja i održavanja Split pride-a napravile/i video podrške učesnicima i učesnicama kao i organizatorkama i organizatorima. U sklopu kampanje 16 Dana aktivizma usmjerene protiv rodno zasnovanog nasilja u organizaciji One World See Paltform članovi i članice Udruženja Okvir su učestvovali/e u uličnoj akciji na način da su dijelili/e kolačiće sudbine sa feminističkim porukama. Cilj kampanje jeste bio podizanje svijesti o problemu nasilja, posebno nasilju koje se dešava kroz korištenje tehnologije. Udruženje Okvir je 2012. godine učestvovalo i u kampanji One Billion Rising gdje je širom BiH plesno obilježen V-Day, dan borbe protiv nasilja nad ženama.

Diskriminacija i nasilje nad LGBT*IQA osobama u BiH
Udruženje Okvir je 2011.godine uputilo prigovor Regulatornoj agenciji za komunikaciju RAK zbog govora mržnje prema LGBTIQA osobama u emisiji Zabranjeni forum TV Pink BH. Kao dio emisije ‘’Promjena pola – tijelo kao zamka’’ emitovane 17. novembra 2011. u „telop-u“ su prikazivane SMS poruke i čitani su komentari gledatelja sa facebook-a koje su sadržavale govor mržnje na rodnoj osnovi, te podsticale na diskriminaciju, mržnju, netrpeljivost i nasilje prema transrodnim i transeksualnim osobama. RAK je kaznio TV stanicu PINK BH iznosom od 2000 KM. Udruženje je reagovalo ponovno dvije godine poslije, 2013. Podnijevši prigovor RAK-u  kada je u istoj emisiji pod nazivom „Legalizacija gay brakova u BiH“ korišten govor mržnje tako što su puštane sms poruke gledatelja i gledateljki koje su podsticale diskriminaciju, netrpeljivost i nasilje nad LGBTIQA osobama. Regulatorna agencija za komunikacije je utvrdila da je televizijska stanica Pink BH prekršila odredbe o govoru mržnje i rasporedu i označavanju sadržaja u svrhu zaštite maloljetnika i izrekla je novčanu kaznu u iznosu od 4000,00 KM, za govor mržnje u emisiji Zabranjeni forum od 17.1. 2013. godine.

LGBTIQA osobe u Bosni i Hercegovini su svakodnevno suočene sa diskriminacijom, stigmatizacijom, nasiljem, mržnjom i nerazumijevanjem. U prilog tome ide da su aktivisti i aktivistkinje Udruženja Okvir u martu 2013. fizički napadnutei od strane 15-20 muških osoba. Napad se desio u zoni zaštičenog objekta zgrade Predsjedništva u Sarajevu. U saopštenje za javnost Udruženja Okvir stoji : "Nepoznata grupa od 10-15 muških osoba starosne dobi između 18 i 25 godina uz skandiranje uvredljivih parola "Ubij pedere!" i "Pola stranci, pola pederi!" pratila je, opkolila, te fizički napala grupu aktivista/kinja Udruženja Okvir dobacivajući seksističke, ksenofobne i homofobne komentare tokom nanošenja fizičkih povreda."

Iste godine 11.10. na konferenciji održanoj povodom obilježavanja Coming Out dana i predstavljanja digitalnih priča u okviru projekta Participate 2015., u organizaciji Udruženja Okvir i One World See, grupa od 5 mladića je ušla u prostorije gdje se događaj odvijao i nastojala ga nasilno prekinut uz psovke i provokacije. Napustili su prostorije prije dolaska policije kojoj je incident odmah prijavljen.